b'\n_START_ARTICLE_\nLjubljanska kotlina\n_START_PARAGRAPH_\nLjubljanska kotlina s svojim severozahodnim koncem prehaja med Alpe in z ju\xc5\xbenim robom v Dinarski kras._NEWLINE_Njen pomen za prebivalstvo in gospodarstvo Slovenije ve\xc4\x8dkrat presega obseg. Po narodnem dohodku na prebivalca so vse ob\xc4\x8dine v njej v gornji polovici seznama slovenskih ob\xc4\x8din. Od vseh slovenskih makroregij izkazuje najve\xc4\x8djo gravitacijsko mo\xc4\x8d. To se vidi \xc5\xbee po tem, da povr\xc5\xa1ina ob\xc4\x8din, ki imajo svoj sede\xc5\xbe v sami kotlini, presega obseg kotline. V teh ob\xc4\x8dinah \xc5\xbeivi pol milijona prebivalcev._NEWLINE_Kotlina je najve\xc4\x8dja ravnina v Sloveniji. Zaradi tektonskega grezanja v geolo\xc5\xa1ki preteklosti je postala pomembno soto\xc4\x8dje alpskih in predalpskih rek. Te so v ledeni dobi nasule v kotlini plodno prst. Zaradi zmerne nadmorske vi\xc5\xa1ine uspevajo vse polj\xc5\xa1\xc4\x8dine, kar je omogo\xc4\x8dalo gosto poselitev \xc5\xbee v preteklosti._NEWLINE_Ker se je kotlina v mlaj\xc5\xa1i dobi pogrezala ali zaostajala v dvigovanju za goratim obodom, priteguje iz \xc5\xa1iroke okolice \xc5\xa1tevilne reke (Ljubljanica). Te so, izdolble globoke doline in s tem kotlino prometno odprle na vse strani, razen proti severu, kjer so visokogorske Karavanke in Kamni\xc5\xa1ko-Savinjske Alpe._NEWLINE_Vodna sila, prometnost in lega so ugodno vplivale na industrializacijo in urbanizacijo. V Ljubljanski kotlini je 13 mestnih naselij, ki pomenijo \xc5\xa1tiri desetine vsega mestnega prebivalstva republike Slovenije._NEWLINE_Razlike so velike \xc5\xbee v kulturni pokrajini, ker imajo nekateri deli mnogo ve\xc4\x8d gozda kot drugi. Te razlike so delno pogojene s kvartarnim dogajanjem. Starej\xc5\xa1e kvartarne naplavine, sprijete v konglomerat, prevladujejo predvsem v srednjem delu kotline. V severozahodnem in jugovzhodnem delu prevladujejo mlaj\xc5\xa1e pleistocenske kamnine in na Ljubljanskem barju celo holocen. Med mlaj\xc5\xa1imi pleistocenskimi kamninami prevladuje nesprijeti prod, ki gradi Ljubljansko polje in Kamni\xc5\xa1ko-Bistri\xc5\xa1ko polje. V vsej De\xc5\xbeeli in v Blejskem kotu prevladuje mlaj\xc5\xa1i prod predvsem zato, ker je starej\xc5\xa1e naplavine preplavil ledeni\xc5\xa1ki prod zadnje ledene dobe. V jugovzhodnem koncu pa so zaradi tektonskega pogrezanja wiirmske prodne in holocenske naplavine prekrile starej\xc5\xa1e kvartarne sedimentne kamnine._NEWLINE_Ljubljanska kotlina ima zmerno celinsko podnebje, kar pomeni razmeroma hladne zime ter vro\xc4\x8da in soparna poletja.'